Íslandsmeistaratitillinn í úrvalsdeild karla í handbolta fer á loft í kvöld þegar Valur og Haukar mætast í seinni leik liðanna í úrslitum deildarinnar.
Valur og Haukar mættust á þriðjudag þar sem Valsmenn höfðu betur á heimavelli, 32-29. Valur er því með þriggja marka forskot fyrir leikinn í kvöld. Tveir leikir eru spilaðir í úrslitaeinvíginu og því ljóst að Íslandsmeistaratitillinn fer á loft í kvöld en allt að 2400 áhorfendur mega vera í stúkunni á Ásvöllum.
Evrópumótið í fótbolta heldur áfram í dag en spilað verður í E- og D-riðlunum. Svíþjóð og Slóvakía mætast í fyrsta leik dagsins í E-riðlinum. Slóvakar eru á toppi riðilsins eftir 2-1 sigur á Póllandi í fyrstu umferðinni en Svíar með eitt stig eftir markalaust jafntefli við Spánverja. Í D-riðlinum er stórleikur á dagskrá á Wembley í Lundúnum í kvöld en þar mætast grannþjóðirnar England og Skotland. Króatía og Tékkland eigast svo við í sama riðli síðdegis. England og Tékkland eru með þrjú stig eftir fyrstu umferð D-riðilsins. Danir hafa ekki gefið upp alla von um að komast áfram í 16-liða úrslit keppninnar þrátt fyrir að vera án stiga eftir fyrstu tvo leikina. Kasper Hjulmand, þjálfari Dana, sat fyrir svörum á fjölmiðlafundi liðsins í morgun þar sem hann benti á að ríkjandi Evrópumeistarar Portúgal hefðu komist upp úr riðlinum með þrjú stig á EM 2016, eftir þrjú jafntefli; gegn Íslandi, Ungverjalandi og Austurríki. Danmörk mátti þola 2-1 tap gegn Belgíu í gær og verma Danir því botnsæti riðilsins þegar ein umferð er eftir í B-riðlinum. Danmörk getur ennþá endað í 2. sæti riðilsins en þá þurfa Danir að vinna Rússland á mánudag og vonast til að Belgía vinni Finnland.
Íslandsmótið í holukeppni hófst á Þorláksvelli í Þorlákshöfn í morgun en mótið stendur yfir til sunnudags. Axel Bóasson og Ólafía Þórunn Kristinsdóttir eru ríkjandi Íslandsmeistarar í holukeppni en hvorugt þeirra er með á mótinu að þessu sinni og því ljóst að nýir Íslandsmeistarar verða krýndir í ár.